BRATISLAVA (SME - bog) - Predsedovia opozičných strán a premiér Mečiar sa ani včera nedohodli na termíne avizovaných politických rozhovorov. Mečiar pôvodne navrhol termín stretnutia na 22. január, pre neprítomnosť predsedu SDĽ v tomto čase však osem opozičných politikov požiadalo premiéra o odloženie schôdzky na 29. január a zároveň sa vyslovili za pozvanie Langošovej DS. Premiér v liste z 21. januára termín opozície (29. január) odmietol pre iný program, pričom dodal: "Preto odkladám termín stretnutia na neurčito". "S poľutovaním konštatujem obštrukciu opozície. Na rokovanie som pozval predsedov parlamentných strán. Za parlamentnú stranu považujem takú, ktorá legitímne prešla voľbami a splnila podmienky účasti svojich poslancov v NR SR. DS takouto stranou nie je. Na stretnutie som pozýval ako predseda vlády k otázkam, ktorými sa vláda zaoberá. Ak sa strany rozhodnú pracovať na zlepšení svojich vzťahov, môžem takéto iniciatívy iba privítať. Keďže nevedia sedieť spolu ani za jedným stolom, som skeptikom. Napriek tomu, na požiadanie som ochotný pomôcť," napísal V. Mečiar v liste lídrovi DU Moravčíkovi. Moravčík včera obratom na tento list Mečiarovi odpovedal: "...obsah Vášho listu z 21. 1. 1997 iba potvrdil, že nerozumiete slušnej reči, preto sa vyjadrím priamo: Ste to vy, pán predseda, osobne, voči komu nemá žiadna politická strana dôveru. Doteraz ste nedodržali ani jeden záväzok, ani jeden verejný prísľub. Práve s tým musíte niečo urobiť, ak chcete mať partnerov, či už doma alebo v zahraničí." Podpredseda KDH V. Palko včera pre SME označil premiérovu odmietavú odpoveď za "list, na ktorý nie je potrebné odpovedať". Na otázku, či vôbec dôjde k stretnutiu, Palko odvetil, že podľa KDH "si V. Mečiar rokovanie neželá, želá si rozruch okolo rokovania". "My sme o stretnutie nežiadali, pokiaľ V. Mečiar chce stretnutie, nech dá solídny návrh a nech nežiada ultimatívnym spôsobom kedy, kde a kto sa má s ním stretnúť," dodal Palko.